Merc-bussie kry rissies in sy enjinDie Mercedes-Benz V-klas is ŉ lieflike gesinsbuks. Die V250d is al ŉ geruime tyd beskikbaar, en ons het al tyd met hom deurgebring. Jy kan meer oor hom hier lees. Mercedes het wel nou daai einste bussie opgeknap met ŉ paar nuwe luukshede, en die beste van alles: Mercedes se splinternuwe 2.0-viersilinderturbodieselenjin. Ek het al die OM 654-enjin ervaar in die GLC. Ek het daar gesê dat dit moontlik die beste viersilinderturbodiesel-enjin tans op die mark kan wees. Die V-klas maak nou gebruik van dieselfde enjin en ŉ nuwe 9G-Tronic-ratkas. Die 2.0-viersilinderturbodiesel bied 176 kW en 500 Nm. Dis fantasties. Die V300d sal 100 km haal in ŉ blitsige 7,9 sekondes en kan 220 km/h haal. Sjoe! Die Avantgarde- en AMG-pakkette was op die V-klas beskikbaar, maar daar is nou ŉ Exclusive-spesifikasievlak beskikbaar. Dit sluit ŉ manjifieke panoramiese sondak in, geakklimatiseerde sitplekke in die tweede ry en ŉ middelkonsole met ŉ yskassie. Die V300d kom standaard met sewe sitplekke, maar kan gespesifiseer word met ses óf agt sitplekke – wat ook al beste aan die kliënt se vereistes voldoen. Die paneelbord word opgedateer met Mercedes se nuutste MBUX-inligtingstelsel met ŉ 10.25”-raakskerm. Dít saam met ŉ fantastiese Burmeister-klankstesel werk puik. Ons sal wel ŉ bietjie tyd met die V300d deurbring. Ek is oortuig dat dit ŉ puik sleepvoertuig sal wees. Tot dan… gaan kyk self in vertoonlokale. Die reeks lyk só: Die reeks word gedek deur ŉ 2 jaar/onbeperkte km-waarborg en 5 jaar/100 000 km‑ omvattende instandhoudingsplan.